Проналазак и особине Хамурабијевог законика

Хамурабијев законик представља најзначајнији правни споменик Старог века. Пронађен је 1901. године у Сузи (територија данашњег Ирана) одакле је пренет у Лувр где се и данас налази. Законик је уклесан на црном каменом стубу висине око 2 метра, који је у моменту проналажења био преломљен на три дела. Одредбе законика су уклесане и на предњој и на задњој страни стуба. На врху предње стране приказан је рељеф на ком бог правде Шамаш предаје законик Хамурабију. Законик је садржао 282 одредбе, од чега је због оштећења недостајало 35 одредаба. Међутим, захваљујући чињеници да су пронађени и други извори који садрже одредбе Хамурабијевог законика (глинене плочице) омогућена је реконструкција недостајућих одредаба.

Основне карактеристике Хамурабијевог законика:

1. Утицај религије

Уводни и закључни део законика имају религијски карактер. У уводу Хамураби говори о томе да су му богови наложили да донесе овај законик, док у закључном делу он позива све будуће владаре да се придржавају његових одредаба и призива божију казну за све оне који га не буду поштовали. Средишњи део законика представља потпуно световни законски текст у коме изостају било какве религијске санкције карактеристичне за архаична права. Једино где се може приметити утицај религије јесу доказна средстава, где се помиње божији суд (утапањем у реку).

2. Начин формулисања правне норме

Оно што одликује законске одредбе јесте чињеница да је диспозиција правне норме била изражена у кондиционалном облику („Ако неко...“), након чега је следила одређена санкција („да се убије“ или „нека плати“).

3. Казуистичност

Реч је о томе да се сваком случају (*casus*) приступало понаособ и за сваки случај је била формулисана засебна правна норма. Самим тим правне норме су се односиле на низ појединачних ситуација.

4. Систем излагања правних норми

На почетку се налазе одредбе о суђењу и судском поступку (чл.1-5). Ово није случај само са Хамурабијевим закоником. И низ других старих законика (Гортински законик, Закон XII таблица) започиње са истоветним одредбама. Разлог за то била је потреба да се истакне значај суда и сузбије самопомоћ. Након тога следе одредбе о имовинским односима (чл.6-126), браку и породици (чл.127-195), кривичним делима против личности и санкцијама (чл.196-220) и на крају одредбе које се односе на рад (чл.221-282).

5. Однос према обичајном праву

Питање које за собом повлачи низ расправа јесте да ли је Хамураби само кодификовао постојеће обичајно право или је радио на измени постојећих обичаја и увођењу нових правила? Може се рећи да у законику има и једног и другог. Наиме, законодавац је вероватно бележио само оне обичаје који још увек нису били довољно укорењени у свести народа, чиме им је обезбеђивао додатни ауторитет. Нпр. закоником се регулишу посебни облици убиства, али се нигде не говори о умишљајном убиству јер је оно вероватно било на одговарајући начин већ уређено обичајним правом. Са друге стране, поједине одредбе представљају очигледну новину, што значи да је Хамураби радио и на мењању појединих обичаја и увођењу нових правила (нпр. ограничава се дужничко ропство на три године).

6. Санкције

У погледу санкција које су прописане у Хамурабијевом законику може се закључити да доминирају смртна казна (предвиђена је у првих тридесетак чланова, брутални начини извршења), талион (за телесне повреде, несавесног грађевинара, несавесног лекара) и сакаћење (одсецање појединих делова тела). Постојала је и новчана казна и она се исплаћивала оштећеном. Евидентна је и правна неједнакост, што значи да нису сви учиниоци кажњавани истим санкцијама за исто дело.